Document ID: 32011D0202
Publication Date: 2011-02-28

Content:
DEĊIŻJONI TAL-KUNSILL
tat-28 ta' Frar 2011
dwar il-konklużjoni ta' Ftehim ta' Sħubija Volontarja bejn l-Unjoni Ewropea u r-Repubblika tal-Kongo dwar l-infurzar tar-Regolamenti tal-Forestrija, il-Governanza u l-Kummerċ tal-Injam u tal-Prodotti Derivati lejn l-Unjoni Ewropea (FLEGT)
(2011/202/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(6)(a)(v) u (7) tiegħu,
Wara li kkunsidra l-proposta tal-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
F'Mejju 2003, il-Kummissjoni Ewropea ppubblikat Pjan ta' Azzjoni tal-UE dwar l-Infurzar tar-Regolamenti tal-Forestrija, il-Governanza u l-Kummerċ (FLEGT) li seħjet għal miżuri biex jiġi indirizzat il-qtugħ illegali tas-siġar permezz ta' żvilupp ta' ftehimiet ta' sħubija volontarja ma' pajjiżi li jipproduċu l-injam. Il-konklużjonijiet tal-Kunsill dwar dan il-Pjan ta' Azzjoni ġew adottati f'Ottubru tal-2003 (1) u l-Parlament għadda riżoluzzjoni f'Lulju tal-2005 (2).
(2)
Skont id-Deċiżjoni tal-Kunsill 2010/615/UE (3), il-Ftehim ta' Sħubija Volontarja bejn l-Unjoni Ewropea u r-Repubblika tal-Kongo dwar l-infurzar tar-regolamenti tal-forestrija, il-governanza u l-kummerċ tal-injam u tal-prodotti derivati lejn l-Unjoni Ewropea (minn hawn 'il quddiem 'il-Ftehim') ġie ffirmat mill-Kummissjoni fis-17 ta' Mejju 2010, suġġett għall-konklużjoni tiegħu f'data aktar tard.
(3)
Il-Ftehim għandu jiġi konkluż,
ADOTTA DIN ID-DEĊIŻJONI:
Artikolu 1
Il-Ftehim bejn il-Komunità Ewropea u r-Repubblika tal-Kongo dwar l-infurzar tar-regolamenti tal-forestrija, il-governanza u l-kummerċ tal-injam u tal-prodotti derivati lejn l-Unjoni Ewropea (FLEGT) huwa b'dan approvat f'isem l-Unjoni.
It-test tal-Ftehim huwa mehmuż ma' din id-Deċiżjoni.
Artikolu 2
Il-President tal-Kunsill huwa awtorizzat sabiex jaħtar il-persuna li jkollha s-setgħa f'isem l-Unjoni Ewropea li tagħmel in-notifika prevista fl-Artikolu 28 tal-Ftehim, sabiex dan jorbot lill-Unjoni.
Artikolu 3
L-Unjoni Ewropea għandha tiġi rrappreżentata minn rappreżentanti tal-Kummissjoni fil-Kumitat Konġunt ta' Implimentazzjoni tal-Ftehim stabbilit skont l-Artikolu 19 tal-Ftehim.
L-Istati Membri jistgħu jipparteċipaw fil-laqgħat tal-Kumitat Konġunt ta' Implimentazzjoni tal-Ftehim bħala membri tad-delegazzjoni tal-Unjoni.
Artikolu 4
Għall-finijiet tal-emendament tal-Annessi tal-Ftehim abbażi tal-Artikolu 26 tiegħu, il-Kummissjoni hija awtorizzata, skont il-proċedura stabbilita fl-Artikolu 11(3) tar-Regolament tal-Kunsill (KE) Nru 2173/2005 ta' l-20 ta' Diċembru 2005 dwar l-istabbiliment ta' skema ta' liċenzjar FLEGT għall-importazzjoni ta' injam fil-Komunità Ewropea (4), biex tapprova tali emendament f'isem l-Unjoni.
Artikolu 5
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-28 ta’ Frar 2011.

Metadata:
Eurovoc Level 1 Categories: 100160
100147
100156
100161
100144
Eurovoc Level 2 Categories: 100280
100191
100251
100274
100193
100176
Eurovoc Level 3 Categories: 1386
5424
2488
651
614
4040
2505
All Eurovoc Categories: 111
1386
2754
5404
563
614
6268
943